次韻元衡送別
作者：趙蕃
朝代：宋

paragraphs: 老馬千里志，老鶴萬里心。
武夫用清廟，珍材卧中林。
進寸輒退尺，枉尺寧直尋。
桃李本無言，山水乃有音。
靡不競盛麗，疇能聽幽深。
平生文字遊，幾作南北襟。
清宵寄明月，遠望傷遥岑。
悠悠歸計晚，卒卒年事侵。
狗監薦相如，將軍知杜欽。
彼哉竟何處，已矣真難任。
乖離歎每昔，邂逅期豈今。
贈別枉古調，和之徒苦吟。
我何一錢直，君自抵千金。